Når Kommissionen skal bedømme et stort projekt, som af medlemsstaten er blevet udvalgt med henblik på finansiering fra Den Europæiske Fond for Regionaludvikling (EFRU), og vedtage en afgørelse i henhold til artikel 41, stk. 3, i forordning nr. 1083/2006 om generelle bestemmelser for EFRU, Den Europæiske Socialfond og Samhørighedsfonden, er den ikke begrænset af de af den nævnte medlemsstat fastsatte udvælgelseskriterier.

Som det fremgår af forordning nr. 1083/2006, adskiller Kommissionens bedømmelse sig således fra den af medlemsstaten foretagne udvælgelse både hvad angår dens regler og dens mål. For det første er det kun inden for rammerne af forholdet mellem Kommissionen og medlemsstaten, at de operationer, hvormed Kommissionen skal vurdere og over for en medlemsstat bekræfte eller afkræfte et finansielt bidrag fra EFRU til et stort projekt, finder sted. Kommissionen foretager ingen udvælgelse af de store projekter, som foreslås af ansøgerne over for de nationale myndigheder, men foretager kun, og udelukkende i forhold til medlemsstaterne, en bedømmelse af de store projekter, som de nationale myndigheder allerede har udvalgt og har forelagt Kommissionen for at få be- eller afkræftet et finansielt bidrag i henhold til EFRU eller Samhørighedsfonden. For det andet har Kommissionens bedømmelse ikke til formål at efterprøve den af medlemsstaten foretagne udvælgelse ud fra de udvælgelseskriterier, der er fastsat af overvågningsudvalget, men ud fra oplysningerne til brug herfor i artikel 40 i forordning nr. 1083/2006 og i anmodningen om bekræftelse, som det fremgår af 49. betragtning til forordningen, at vurdere formålet med og virkningen af det store projekt samt ordningerne for den planlagte brug af EU-midler, og dette ifølge forordningens artikel 41, stk. 1, ved at bedømme det store projekt på baggrund af disse faktorer, projektets overensstemmelse med prioriteterne i det operationelle program, dets bidrag til virkeliggørelsen af målene for disse prioriteter og dets sammenhæng med andre EU-politikker.

Eftersom Kommissionen ikke er bundet af de af medlemsstaten fastsatte udvælgelseskriterier i forbindelse med bedømmelsen af et stort projekt i henhold til artikel 41 i forordning nr. 1083/2006, udgør det forhold ikke at have begrænset sin bedømmelse til disse kriterier i øvrigt ikke en tilsidesættelse af princippet om loyalt samarbejde. Når en medlemsstat indgiver en anmodning om bekræftelse af et stort projekt til Kommissionen, er bedømmelsen af denne anmodning nemlig underlagt de i artikel 39-41 i forordning nr. 1083/2006 fastsatte regler. En påberåbelse af princippet om loyalt samarbejde kan ikke føre til en anvendelse af forskellige regler, bl.a. ved at begrænse denne bedømmelse til anvendelsen af de af medlemsstaten fastsatte udvælgelseskriterier. Denne konklusion drages ikke i tvivl af den omstændighed, at en repræsentant for Kommissionen ikke i forbindelse med bedømmelsesudvalgets arbejde har bestridt de udvælgelseskriterier, som projektet er blevet udvalgt på grundlag af. Den manglende bestridelse kan således ikke fortolkes således, at Kommissionen i forbindelse med den i artikel 39-41 i forordning nr. 1083/2006 fastsatte procedure for bedømmelse er forpligtet til at bekræfte et finansielt bidrag til ethvert stort projekt, der udvælges af forvaltningsmyndigheden på grundlag af disse kriterier.

(jf. præmis 48-51, 54, 55 og 57)